Vier gesoekte verdagtes doodgeskietArgieffoto (Foto: SAPD/Facebook) Vier gesoekte verdagtes is deur die polisie in KwaZulu-Natal doodgeskiet. Die verdagtes is verbind met voorvalle van moord, gewapende rooftogte en huisbrake in Umlazi en is eindelik in dié einste informele nedersetting doodgeskiet toe polisiebeamptes op hul beweerde wegkruipplek toegeslaan het. Konst. Thenjiswa Ngcobo, polisiewoordvoerder, sê speurders van Umlazi en lede van die Durbanse polisie se eenheid vir openbare orde het Dinsdagmiddag inligting ontvang rakende die gesoekte verdagtes. Die span is toe na ’n huis in dié nedersetting waar die verdagtes glo weggekruip het. Daar gekom het die owerhede die perseel omsingel, aangekondig dat daar polisie buite is en versoek dat die deur na die huis oopgemaak word. In plaas daarvan om die deur oop te maak, het die verdagtes skote op die polisiebeamptes afgevuur. ’n Skietgeveg het uitgebreek en vier verdagtes, tussen 25 en 30 jaar oud, is in die proses noodlottig gewond. Al vier is kort daarna op die toneel dood verklaar. Die polisie het later twee pistole en nege patrone in die huis gevind en daarop beslag gelê. Die polisie in Umlazi ondersoek sake van poging tot moord asook die onwettige besit van vuurwapens en ammunisie.